Carol (film)
Carol je britansko-američka romantična drama snimljena 2015. godine u režiji Todda Haynesa. Autor scenarija je Phyllis Nagy na osnovu romana Patricie Highsmith Cijena soli (također poznat kao Carol ). U filmu glume Cate Blanchett, Rooney Mara, Sarah Paulson, i Kyle Chandler. Radnja se dešava 1952. godine u New Yorku, a film je priča o mladoj ambicioznoj fotografkinji i njenom odnosu sa starijom ženom koja prolazi kroz težak razvod. Snimanje filma Carol bilo je u fazi pripreme više od 11 godina od strane britanske producentske kuće Number 9 Films i Film4 Productions, u koprodukciji njujorškog Killer Filmsa. Glavno snimanje je počelo u martu 2014. godine, u Cincinnatiju, Ohio, a trajalo je 34 dana. Film je sniman u formatu Super 16 mm. Carol je izabran da se natječe za Zlatnu palmu na Kanskom filmskom festivalu, gdje je Mara osvojila nagradu za najbolju glumicu. Film je dobio pozitivne kritike. Ograničena premijera bila je 20. novembra 2015. godine u Sjedinjenim Američkim Državama, a u Velikoj Britaniji objavljena je 27. novembra, 2015. godine.